Simon Emil Ammitzbøll (RV), 2007-05-11:
Tak for formandens pæne ord.
Så fik jeg jo også lige løbet for at understrege, hvilken problematik vi har gang i.
Da den radikale ordfører, fru Elisabeth Geday, desværre ikke kan være her i dag, skal jeg læse hendes tale op.
Den lyder sådan her: Lad mig starte med et par tal.
10-13 pct. af alle danskere er i dag overvægtige.
Siden 1987 er der sket en stigning på 75 pct. i antallet af overvægtige, og mellem 1972 og 1997 er antallet af overvægtige børn tredoblet.
Konsekvenser af fedme er alvorlige for den enkelte selv, men også for samfundet.
Antallet af hjerte-kar-sygdomme og ikke mindst sukkersyge stiger.
Overvægt er den mest betydningsfulde årsag til dette.
Overvægt skal bekæmpes på mange måder.
Motion og sund mad er overskriften.
Set i den store sammenhæng er spørgsmålet om markedsføring af usund mad over for børn kun et nålestik.
Men det bør ikke afholde os fra også at beskæftige os med det aspekt af problemstillingen.
I vores nabolande har man allerede valgt at gribe ind over for markedsføringen af usunde føde- og drikkevarer over for børn.
Sandt er det, at det kan være svært at gribe ind over for grænseoverskridende markedsføring som den, der foregår via kabel-tv og på internettet.
Derfor er jeg heller ikke i tvivl om, at en stor del af dette slag skal foregå på den europæiske slagmark.
Men som Hjerteforeningens formand, Susanne Volqvartz, siger til ugemagasinet Ingeniøren: Man må ikke bruge EU som en undskyldning for et manglende nationalt initiativ.
Hvis man gør omfanget af usunde reklamer i de enkelte EU-lande op, placerer Danmark sig på en uheldig førsteplads sammen med Storbritannien.
Næsten samtlige reklamer for fødevarer rettet mod børn på de danske tv-stationer er reklamer for usund mad.
Det taler sit tydelige sprog.
Markedsføring er lokkende, det er indiskutabelt, det gælder over for såvel voksne som børn.
Jeg er ikke tilhænger af, at virksomheder med reklamer skal lokke børn til at spise usundt.
Derfor mener vi, at Socialdemokraternes forslag er godt.
Når det gælder den konkrete udformning, tror jeg nok, at vi skal se lidt nærmere på problemer omkring gråzoner.
Hvad er sundt, og hvad er usundt?
Det kan også være uklart, hvilke reklamer der er rettet mod børn eller ej.
Fru Elisabeth Geday har bemærket, at en forsker i stedet har foreslået et forbud mod reklamer for usunde fødevarer indtil kl. 21, og det synes hun lyder lettere at gennemføre.
Vi er nødt til at se nærmere på, hvordan et forbud kan gennemføres i forhold til internettet.
Fru Elisabeth Geday foreslår, at vi skal lade os inspirere af medicinalområdet, hvor virksomhederne bakket op af lovgivning selv er med til at evaluere og give tilladelse til markedsføring af medicin.
Måske kan vi på den måde også få virksomhederne engageret i indsatsen.
Når det er sagt, ved vi godt, at såvel fødevareindustrien som den enkelte virksomhed godt selv er blevet mere opmærksomme på fedmeproblematikken, og vi vil godt kvittere for de gode ideer fra Det Fede Topmøde og fra Bryggeriforeningens selvjustits, når det gælder tv-reklamer for læskedrikke.
Det er et skridt i den rigtige retning, men det er det socialdemokratiske forslag også.
Vi vil arbejde positivt for forslaget i udvalget.
Derudover har jeg af fru Elisabeth Geday fået lov til også at komme med et par tilføjelser ud over selve ordførertalen.
Fra radikal side vil vi gerne anerkende det initiativ, som Dansk Erhverv har lavet sammen med De Samvirkende Købmænd, Dansk Supermarked, Coop Danmark, Lidl og ALDI med en 13-punkts-plan for, hvordan de kan bekæmpe fedmeproblematikken.
Bl.a. indgår der jo heri, at dagligvarehandelen er enig i, at man skal tage særlige hensyn til børn og unge.
Dagligvarehandelen vil derfor undlade at reklamere for usunde fødevarer – slik, læskedrikke, chips m.v. – i medier målrettet børn, nærmere bestemt tv-reklamer til børn, børneblade, børnesider på internettet og sms-reklamer.
Det initiativ er vi meget glade for, og vi vil gerne kvittere for det.
Derudover skal jeg også som medieordfører for Det Radikale Venstre understrege, at vi selvfølgelig på enhver tænkelig måde overholder de aftaler, vi har indgået i medieforliget indtil udgangen af 2010, herunder også reglerne for reklamer.